
Župan
Trg Edvarda Kardelja 1, 5000 Nova Gorica
Na podlagi 63. člena Zakona o javnih uslužbencih (Uradni list RS, št. 32/25, v nadaljevanju ZJU-1) Mestna občina Nova Gorica, Trg Edvarda Kardelja 1, 5000 Nova Gorica, objavlja javni natečaj za zasedbo prostega uradniškega delovnega mesta za določen čas (za čas opravljanja pripravništva), in sicer:
»SVETOVALEC - PRIPRAVNIK« v Službi za okolje in prostor Oddelka za okolje, prostor in javno infrastrukturo Mestne občine Nova Gorica
Poleg splošnih pogojev za zaposlitev, ki jih določajo splošni delovno pravni predpisi morajo kandidati, ki se bodo prijavili na prosto delovno mesto, izpolnjevati naslednje pogoje:
· najmanj specialistično izobraževanje po višješolski izobrazbi (prejšnje)/ specializacija po višješolski izobrazbi (prejšnja) s podrobnega področja (KLASIUS-P-16): 0731 Arhitektura, prostorsko načrtovanje in urbanizem ali visokošolsko strokovno izobraževanje (prejšnje) / visokošolska strokovna izobrazba (prejšnja) s podrobnega področja (KLASIUS-P-16): 0731 Arhitektura, prostorsko načrtovanje in urbanizem ali najmanj visokošolsko strokovno izobraževanje (1. bolonjska stopnja) / visokošolska strokovna izobrazba (1. bolonjska stopnja) s podrobnega področja (KLASIUS-P-16): 0731 Arhitektura, prostorsko načrtovanje in urbanizem ali najmanj visokošolsko univerzitetno izobraževanje (1. bolonjska stopnja)/ visokošolska univerzitetna izobrazba (1. bolonjska stopnja) s podrobnega področja (KLASIUS-P-16): 0731 Arhitektura, prostorsko načrtovanje in urbanizem;
· znanje uradnega jezika;
· državljanstvo Republike Slovenije;
· ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti, in ne smejo biti obsojeni na nepogojno kazen zapora v trajanju več kot šest mesecev;
· zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.
Skladno z 2. členom Pravilnika o pripravništvu v državni upravi in upravah lokalnih skupnosti (Uradni list RS, št. 92/25) ter 117. členom ZJU-1 je pripravnik oseba, ki nima ustreznih predpisanih delovnih izkušenj in prvič sklene pogodbo o zaposlitvi, ustrezno ravni njene strokovne izobrazbe, z namenom, da se usposobi za samostojno opravljanje dela. Za pripravnika se šteje tudi oseba, ki sklene pogodbo o zaposlitvi in se usposablja za samostojno opravljanje dela, če je bila predhodno že zaposlena in še ni končala pripravniške dobe oziroma si ni pridobila dovolj ustreznih delovnih izkušenj za zasedbo delovnega mesta, ustreznega njeni izobrazbi. 
V skladu z Uredbo o potrebnem znanju slovenščine za posamezne poklice oziroma delovna mesta v državnih organih in organih samoupravnih lokalnih skupnosti ter pri izvajalcih javnih služb in nosilcih javnih pooblastil (Uradni list RS, št. 22/08) je za delo na uradniškem delovnem mestu potrebna visoka raven aktivnega obvladanja slovenščine. Navedena uredba podrobneje določa, kdaj šteje, da ima oseba določeno raven znanja slovenščine, in kako se le-ta dokazuje.
Naloge na razpisanem delovnem mestu: 
Usposabljanje za:
· pomoč pri pripravi osnutkov predpisov in drugih zahtevnejših gradiv;
· zbiranje, urejanje in priprava podatkov za oblikovanje zahtevnejših gradiv;
· samostojno oblikovanje manj zahtevnih gradiv s predlogi ukrepov;
· sodelovanje v projektnih timih;
· opravljanje drugih upravnih nalog podobne zahtevnosti;
· spremljanje zakonodaje s področja dela;
· opravljanje drugih nalog podobne zahtevnosti in po naročilu predpostavljenega.
Prijava mora biti obvezno oddana na obrazcu »Vloga za zaposlitev«, ki je sestavni del javnega natečaja in mora vsebovati podpisano »Izjavo o izpolnjevanju pogojev«, ki obsega:
1. pisno izjavo o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe, datum (dan, mesec, leto) zaključka izobraževanja ter ustanova, na kateri je bila izobrazba pridobljena;  
2. pisno izjavo kandidata, da v skladu z 2. členom Pravilnika in 117. členom ZJU-1 izpolnjuje pogoje za zasedbo objavljenega pripravniškega delovnega mesta;
3. pisno izjavo o znanju uradnega jezika;
4. pisno izjavo kandidata, da:
· je državljan Republike Slovenije,
· ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora  v trajanju več kot šest mesecev,
· zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;
5. pisno izjavo, da za namen tega natečajnega postopka dovoljuje upravi Mestne občine Nova Gorica pridobitev podatkov iz 4. točke iz uradne evidence. V primeru, da kandidat s pridobitvijo podatkov iz uradne evidence ne soglaša, bo moral sam predložiti ustrezna dokazila.
Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja in veščine, ki jih je pridobil.
V izbirni postopek se v skladu s 65. členom ZJU-1 ne uvrsti kandidat, ki pošlje prijavo prepozno, kandidat, ki pošlje nepopolno prijavo ter kandidat, ki na dan izteka roka za vložitev prijave ne izkazuje izpolnjevanja natečajnih pogojev.
Z izbranim kandidatom bo sklenjeno delovno razmerje za določen čas, za čas opravljanja pripravništva v trajanju 9 mesecev, s polnim delovnim časom. Izbrani kandidat bo delo opravljal v prostorih Mestne občine Nova Gorica, Trg Edvarda Kardelja 1, 5000 Nova Gorica.
Izbrani kandidat ne bo imenovan v naziv, se mu pa skladno s prvim odstavkom 81. člena ZJU-1 določijo pravice in obveznosti glede na naziv »svetovalec III«.
V skladu s 23. členom Zakona o skupnih temeljih sistema plač v javnem sektorju (Uradni list RS, št. 95/24 in 12/26 – ZPPJUFT; v nadaljevanju ZSTSPJS) se pripravniku osnovna plača določi na podlagi uvrstitve delovnega mesta oz. naziva, na katerem lahko pripravnik delo opravlja neposredno po opravljenem pripravništvu oz. izpitu, določenem po posebnih predpisih, in sicer tako, da je njegova osnovna plača za čas pripravništva za štiri plačne razrede nižja od osnovne plače tega delovnega mesta oziroma naziva, kar pomeni uvrstitev v 13. plačni razred, ki po trenutno veljavni plačni lestvici znaša 1.803,85 € bruto, pri čemer kandidat pridobi pravico do izplačila osnovne plače v vrednosti tega plačnega razreda postopno, na način iz 3. točke prvega odstavka 101. člena ZSTSPJS. V času objave znaša osnovna plača 1.602,42 € bruto.
Kandidat odda prijavo elektorsko, na priloženem obrazcu »Vloga za zaposlitev«, na elektronski naslov: mestna.obcina@nova-gorica.si z označbo: »javni natečaj: svetovalec - pripravnik«, in sicer v roku 8 dni po objavi javnega natečaja na spletni strani Mestne občine Nova Gorica ter Zavodu RS za zaposlovanje, to je do vključno 29. 10. 2026. Veljavnost prijave ni pogojena z varnim elektronskim podpisom. Šteje se, da prijava kandidata, ki ni bila oddana na ta način, ni bila vložena. 
Obveščanje v postopku javnega natečaja poteka po elektronski poti na elektronski naslov kandidata, s katerega je poslal prijavo na javni natečaj, ali ki ga je za namen obveščanja v postopku navedel v prijavi.
Obvestilo o končanem postopku javnega natečaja bo objavljeno na spletni strani Mestne občine Nova Gorica www.nova-gorica.si 
Informacije o izvedbi javnega natečaja daje Saša Pervanja, tel. št. 05/3350149, informacije o delovnem področju pa Erik Lasič, tel. št. 05/3350301.

V besedilu natečaja uporabljeni izrazi, zapisani v moški slovnični obliki, so uporabljeni kot nevtralni za ženske in moške.
Številka: 1100-0003/2026-1
Datum:   21. 10. 2026

